b'\n_START_ARTICLE_\nPassiv rygning\n_START_PARAGRAPH_\nUdtrykket passiv rygning er defineret som den tobaksr\xc3\xb8g, der opst\xc3\xa5r i et lokale, n\xc3\xa5r der ryges tobak indend\xc3\xb8rs. Det er vanskeligt at foretage pr\xc3\xa6cise m\xc3\xa5linger, der dokumenterer p\xc3\xa5virkning ved passiv rygning, men det er p\xc3\xa5vist, at r\xc3\xb8gpartikler kan befinde sig i et rum i adskillige timer efter, at der er blevet r\xc3\xb8get i det. _NEWLINE_Cigaretr\xc3\xb8g er resultatet af en ufuldst\xc3\xa6ndig forbr\xc3\xa6nding af tobaksbladene, og dette forhold g\xc3\xb8r nogle af stofferne i tobaksr\xc3\xb8gen giftige. Der er forskel p\xc3\xa5 hovedstr\xc3\xb8msr\xc3\xb8gen (dvs. den r\xc3\xb8g, rygeren suger gennem cigaretten) og sidestr\xc3\xb8msr\xc3\xb8gen, som kommer direkte fra cigarettes gl\xc3\xb8d. Sidstn\xc3\xa6vnte indeholder en st\xc3\xb8rre m\xc3\xa6ngde giftige stoffer end hovedstr\xc3\xb8msr\xc3\xb8gen, men dette har ingen praktisk betydning, fordi sidestr\xc3\xb8msr\xc3\xb8gen p\xc3\xa5 f\xc3\xa5 sekunder fortyndes mange tusinde gange ved blandingen med luften i lokalet.\n_START_SECTION_\nGener ved passiv rygning\n_START_PARAGRAPH_\nGener ved passiv rygning er individuelle. Nogle ikke-rygere generes ikke af passiv rygning, mens andre typisk oplever irritation af \xc3\xb8jne og slimhinder, hoste, hovedpine samt lugtgener ved passiv rygning.  _NEWLINE_Der er mange faktorer, der spiller ind i denne ligning. Det har betydning, hvor stort et lokale der ryges i, hvordan lokalet er ventileret, og ogs\xc3\xa5 hvor mange rygere der befinder sig i lokalet. Dern\xc3\xa6st har det betydning, hvad der ryges. Det er f.eks. de f\xc3\xa6rreste ikke-rygere, der generes af "dampning", dvs. E-cigaretter, som ikke indeholder tobak og ikke afgiver r\xc3\xb8g. Desuden har de nye "heat-not-burn" cigaretter, hvor tobakken ikke afbr\xc3\xa6ndes, men opvarmes med et batteri , vist sig mindre generende for r\xc3\xb8gf\xc3\xb8lsomme personer.\n_START_SECTION_\nHelbredsforhold\n_START_PARAGRAPH_\nLivslang "aktiv" tobaksygning er forbundet med en r\xc3\xa6kke sygdomme, som man ogs\xc3\xa5 har s\xc3\xb8gt at forbinde med passiv rygning. Der er pr 2019 lavet mere end 100 epidemiologiske unders\xc3\xb8gelser af sammenh\xc3\xa6ngen mellem passiv rygning og lungekr\xc3\xa6ft i ikke-rygere. Unders\xc3\xb8gelserne er baseret p\xc3\xa5 svarene fra sp\xc3\xb8rgeskemaer, og mange af dem viser, at ikke-rygere med rygende \xc3\xa6gtef\xc3\xa6ller har en lille \xc3\xb8get sandsynlighed for at f\xc3\xa5 lungekr\xc3\xa6ft i forhold til de ikke-rygere, der har ikke-rygende \xc3\xa6gtef\xc3\xa6ller. Der er nogen evidens for dosis-respons, dvs. jo l\xc3\xa6ngere \xc3\xa6gtef\xc3\xa6llernes forhold har varet, jo st\xc3\xb8rre bliver sandsynligheden. Det er dog kun ca 15-20 procent af disse unders\xc3\xb8gelser, der har vist statistisk signifikante resultater. Gennemsnitligt viser de en 20 til 25 procent \xc3\xb8get sandsynlighed for lungekr\xc3\xa6ft efter 30 \xc3\xa5rs samliv med en ryger, i forhold til 30 \xc3\xa5rs samliv med en ikke-ryger. I konkrete tal betyder det, at en aldrig-ryger \xc3\xb8ger sin faktiske sandsynlighed for lungekr\xc3\xa6ft fra 10 ud af 100.000 til 12,5 ud af 100.000 ved at bo i et livslangt forhold med en ryger.   _NEWLINE_De seneste st\xc3\xb8rre studier og meta-analyser, der har unders\xc3\xb8gt sammenh\xc3\xa6ngen mellem passiv rygning og lungekr\xc3\xa6ft, har imidlertid ikke fundet nogen sikker sammenh\xc3\xa6ng, og forskerne stiller sp\xc3\xb8rgsm\xc3\xa5l ved, om den statistiske sammenh\xc3\xa6ng mellem passiv rygning og lungekr\xc3\xa6ft er \xc3\xa5rsagsrelateret._NEWLINE_En systematisk analyse af samtlige unders\xc3\xb8gelser af forholdet mellem passiv rygning og hjertesygdom viste i 2017, at passiv rygning mellem \xc3\xa6gtef\xc3\xa6ller \xc3\xb8ger sandsynligheden for hjertesygdom med 18 pct, hvorimod der ikke fandtes nogen \xc3\xb8get sandsynlighed for hjertesygdomme ved passiv rygning p\xc3\xa5 arbejdspladser. _NEWLINE_Sandsynligheden for at have astmatisk bronkitis eller astma er 50 pct h\xc3\xb8jere for b\xc3\xb8rn af rygere end for b\xc3\xb8rn af ikke-rygere, Dette kan dog skyldes arvelige forhold eller have andre \xc3\xa5rsager, idet mange studier har vist, at rygere sj\xc3\xa6ldnere har astma og allergier end ikke-rygere. Endvidere har b\xc3\xb8rn, der er opvokset i rygerhjem en 22 pct lavere sandsynlighed for at f\xc3\xa5 lungekr\xc3\xa6ft senere i livet i forhold til b\xc3\xb8rn, der er opvokset i r\xc3\xb8gfrie hjem.'